E dibenn an impalaeriezh roman ez erruas enbroidi eus kornôg ha mervent Enez Vreizh hag adkeltiekaet e vo Arvorig ganto. Dont a rejont a-dreuz Mor Breizh, a niveroù bras, evit en em staliañ el ledenez a voe anvet Breizh hiviziken.     Ar yezh kozh anvet predeneg, a gomzed en Enez Vreizh, en em astennas el ledenez ivez hag en em rannañ a reas neuze e tri skourr : ar chembraeg hag ar cherneveg e kornôg hag e mervent an enezenn hag ar brezhoneg e-unan war an douar-bras. Yezh an amzer-hont, an henvrezhoneg, a anavezer dre spischerioù, da lavaret eo gerioù brezhonek skrivet er marz war dornskridoù latin, pe dre anvioù-tud kavet e skridoù an iliz, evel da skouer e diellevr Redon (dastumad aktaoù a sav ar re  goshañ anezho da zibenn an VIIIvet kantved hag ar re nevesañ da zeroù an XIIvet kantved).    Gant an enbroidi e voe treuzfurmet Arvorig da vat. Roet o deus dal lechioù annezet ganto anvioù brezhonek liesseurt savet diwar elfennoù evel : plou (parrez) en anv Plouzane, gwik (kreizenn ar barrez) en anv Gwimilio, lann (peniti, manati) en anv Lannuon, tre pe trev (lech annezet ha labouret, karter, lodenn eus ur barrez) en anv Tregastell, lez (lech annez ur roue, un aotrou) en anv Lesneven, bod (lech  annez) en anv Bodsorchel…